HU Az Európai Unió Hivatalos Lapja C 93/18

Az Európai Unió működéséről szóló szerződés 114. cikkének (4) bekezdése szerinti értesítés valamely európai uniós harmonizációs intézkedés rendelkezéseinél szigorúbb nemzeti intézkedések fenntartásának engedélyezése

(EGT-vonatkozású szöveg)

(2015/C 93/08)

1. 2014. november 25-én kelt levelében – amely 2014. november 26-án érkezett meg a Bizottsághoz – Dánia arról értesítette a Bizottságot, hogy fenn kívánja tartani (1) a nitrittartalmú adalékanyagok húskészítményekben való használatára vonatkozó 1333/2008/EK európai parlamenti és tanácsi rendeletben (2) foglaltaktól eltérő nemzeti rendelkezéseit a dán jogszabályokban. 2013. május 27-i 542. rendelet az élelmiszerekben található élelmiszer-adalékanyagokról stb. (BEK nr 542 af 2013.5.27. (tilsætningbekendtgørelsen), Offentliggørelsedato: 2013.5.31., Fødevarerministeriet). Az értesítés a rendelet II. mellékletének E. részében, az (uniós jegyzék szerinti) 8. élelmiszer-kategóriában említett kálium-nitrit (E 249) és nátrium-nitrit (E 250) adalékanyagot (azaz a nitriteket) érinti.

2. A maximális szinteket eredetileg a 2006/52/EK európai parlamenti és tanácsi irányelv (3) határozta meg. Az Európai Parlament és a Tanács által 2006. július 5-én jóváhagyott irányelv jogalapja az EK-Szerződés 95. cikke (jelenleg az Európai Unió működéséről szóló szerződés – EUMSZ – 114. cikke). A nitrátok és nitritek húskészítményekben való felhasználására vonatkozóan az irányelv célja az, hogy – az Európai Élelmiszerbiztonsági Hatóság (EFSA) és az élelmiszerügyi tudományos bizottság (SCF) tudományos iránymutatásával összhangban – egyensúlyt teremtsen az életveszélyes botulizmus kialakulásáért felelős baktériumok elszaporodását megakadályozó nitritek védő hatása és a rákkeltő nitrozaminok képződésének a nitritek húskészítményekben való előfordulása által előidézett kockázata között. Az eredetileg elfogadott formájában a 95/2/EK európai parlamenti és tanácsi irányelv (4) a különböző húskészítményekben található nitritre és nitrátra vonatkozó legmagasabb maradékszintet határozta meg. Ezzel szemben a 2006/52/EK irányelv bevezeti azt az EFSA 2003. évi vonatkozó véleményében ajánlott elvet, mely szerint a nitritek ellenőrzését a kálium-nitrit (E 249) és nátrium-nitrit (E 250) húskészítmények előállítása során hozzáadható legnagyobb mennyisége formájában kell szabályozni. Ez a mennyiség általában a húskészítmények vonatkozásában 150 mg/kg, a sterilizált húskészítmények esetében pedig 100 mg/kg. A 2006/52/EK irányelv egyes hagyományosan előállított húskészítmények esetében – ahol a hagyományos gyártási eljárás miatt nem lehetett ellenőrizni a hozzáadott mennyiséget – kivételesen a legmagasabb maradékszinteket tartalmazza. Ezek a nitritek engedélyezett felhasználására vonatkozó rendelkezések átkerültek az élelmiszerekben használható élelmiszer-adalékanyagokat és ezek felhasználási feltételeit tartalmazó, az 1333/2008/EK rendelet II. mellékletében szereplő uniós jegyzékbe is, amelynek létrehozása az 1129/2011/EU bizottsági rendelettel (5) történt.

3. A dán 542. sz. rendelet a kálium-nitrit (E 249) és a nátrium-nitrit (E 250) húskészítményekhez történő hozzáadását csak bizonyos meghatározott mennyiségek erejéig engedélyezi. Az érintett készítménytől függően ez a legnagyobb megengedett mennyiség 0, 60, 100 vagy 150 mg/kg. Az 1333/2008/EK rendelettől eltérően a dán rendelkezések nem tartalmaznak a nitritek legnagyobb hozzáadott mennyiségének rögzítését előíró elv alóli kivételeket, és ebből kifolyólag nem teszik lehetővé egyes hagyományos eljárással készített, más tagállamból származó húskészítmények forgalomba hozatalát. Emellett a 0 és a 60 mg/kg határértékek alkalmazása vonatkozásában a dán jogszabály számos húskészítmény esetében alacsonyabb határértékeket tartalmaz a hozzáadott nitritmennyiségek tekintetében, mint a rendelet.

4. A fentiekből következően a dán rendelkezések a nitritek húskészítményekhez történő hozzáadása tekintetében szigorúbbak, mint az 1333/2008/EK rendelet vonatkozó rendelkezései.

5. A Dán Királyság úgy ítéli meg, hogy az 1333/2008/EK rendelettől eltérően a jelenlegi dán rendelkezések teljes mértékben összhangban vannak az EFSA azon véleményével (6), miszerint már kilogrammonként 50 mg nitrit hozzáadásával is biztonságos húskészítmények állíthatók elő. Dánia rámutat továbbá arra is, hogy a legnagyobb hozzáadható mennyiség alacsonyabb értékeinek köszönhetően a dán rendelkezések tovább csökkentik a nitrozaminok által előidézett, a legfőbb aggályt jelentő kockázatot. Dánia hangsúlyozza, hogy annak ellenére, hogy a húskészítményekben használt nitritek legnagyobb hozzáadható mennyiségének alacsonyabb szintjéről rendelkező szabályai több éve érvényben vannak, soha nem okoztak az érintett élelmiszerek tartósításával kapcsolatos problémákat, ugyanakkor más tagállamokkal összehasonlítva Dániában nagyon alacsony a botulizmusban való megbetegedések száma, és 1980 óta egyetlen húskészítmények által okozott esetet sem regisztráltak. A Dánia által szolgáltatott legfrissebb számadatok azt mutatják, hogy a 2010/561/EU bizottsági határozat (7) megszületése óta nem következett be számottevő változás a fogyasztói szokásokban. A dánok által fogyasztott hús mennyisége folyamatosan nő, ám a nitriteket tartalmazó húskészítmények fogyasztása terén szinte egyáltalán nem tapasztalható változás. Végezetül a más tagállamokból származó húskészítmények behozatala folyamatosan növekedik.

6. A Bizottság 2014-ben véglegesítette a nitritekre vonatkozó uniós szabályok tagállami végrehajtásának nyomon követésére irányuló másodelemzést. Az elemzésből, amely egy, az összes tagállam számára megküldött kérdőív kérdéseire adott válaszok alapján készült, az derült ki, hogy – néhány kivételtől eltekintve – a sterilizálatlan húskészítményekhez hozzáadott nitrit tipikus mennyisége alacsonyabb a maximálisan engedélyezett uniós mennyiségnél, de magasabb a dániai szinteknél. A Bizottság ebből azt a következtetést vonta le, hogy alaposabban meg kell vizsgálni a nitritekre vonatkozóan jelenleg érvényben lévő maximális szintek felülvizsgálatának lehetőségét. Ennek érdekében ad-hoc tanulmány elkészítését kezdeményezte a nitriteknek az érintett iparágakban, a különböző húskészítmény-kategóriákban való használata és szükségessége tárgyában. A tanulmány következtetései 2015 végére lesznek hozzáférhetők. Ezenkívül a 257/2010/EU bizottsági rendelet (8) értelmében az EFSA-nak 2015 végéig újra kell értékelnie a nitritek használatának biztonságosságát. A tagállamok közreműködésével elkészített másodelemzésből, a nitritek ipari használatát vizsgáló ad-hoc tanulmányból, az EFSA általi újraértékelésből és a Dánia által szolgáltatott adatokból levont következtetések lehetővé fogják tenni a Bizottság számára, hogy 2016-tól kezdődően felülvizsgálja a nitritekre vonatkozó maximális szinteket.

7. A Bizottság ezen értesítés tekintetében az EUMSZ 114. cikkének (4) és (6) bekezdése szerint jár el. A 114. cikk (4) bekezdése előírja, hogy ha valamely európai uniós harmonizációs intézkedés elfogadását követően egy tagállam az EUMSZ 36. cikkében említett lényeges követelmények alapján vagy a környezet, illetve a munkakörnyezet védelmével kapcsolatosan szükségesnek tartja szigorúbb nemzeti rendelkezések fenntartását, ezekről a rendelkezésekről és a fenntartásuk indokairól értesíti a Bizottságot. A dán rendelkezésekről szóló értesítést követően a Bizottságnak hat hónap áll rendelkezésére a rendelkezések jóváhagyására vagy elutasítására. Ezen időszak alatt a Bizottság megvizsgálja, hogy a dán rendelkezések fenntartása megalapozott-e a 36. cikkben említett lényeges követelmények alapján vagy a környezet védelmével kapcsolatosan, és hogy az érintett rendelkezések nem képezik-e önkényes megkülönböztetés eszközét vagy a kereskedelem rejtett korlátozását, valamint hogy nem jelentenek-e szükségtelen és aránytalan akadályt a belső piac működésében.

8. Az ezen értesítéssel kapcsolatos észrevételeket az értesítés közzétételétől számított 30 napon belül kell megküldeni a Bizottságnak. Az e határidőn túl megküldött észrevételeket a Bizottság nem veszi figyelembe.

9. A dán értesítéssel kapcsolatban további felvilágosítás az alábbi címen kérhető: European Commission (Európai Bizottság) Directorate-General Health and Food Safety (Egészségügyi és Élelmiszer-biztonsági Főigazgatóság) DG SANTE – Unit E7 Food Improvement Agents (E.7. csoport: Élelmiszer-javító anyagok) Wim Debeuckelaere Tel. +32 22985095 E-mail: sante-e7-additives@ec.europa.eu

(1) A 2010/561/EU bizottsági határozat 5 éves időtartamra engedélyezte a dán nemzeti rendelkezések fenntartását.

(2) Az Európai Parlament és a Tanács 2008. december 16-i 1333/2008/EK rendelete az élelmiszer-adalékanyagokról (HL L 354., 2008.12.31., 16. o.).

(3) Az Európai Parlament és a Tanács 2006. július 5-i 2006/52/EK irányelve a színezékeken és édesítőszereken kívüli egyéb élelmiszer-adalékanyagokról szóló 95/2/EK irányelv és az élelmiszerekben felhasználandó édesítőszerekről szóló 94/35/EK irányelv módosításáról (HL L 204., 2006.7.26., 10. o.).

(4) Az Európai Parlament és a Tanács 1995. február 20-i 95/2/EK irányelve a színezéken és édesítőszeren kívüli egyéb élelmiszer-adalékanyagokról (HL L 61., 1995.3.18., 1. o.).

(5) A Bizottság 2011. november 11-i 1129/2011/EU rendelete az 1333/2008/EK európai parlamenti és tanácsi rendelet II. mellékletének az élelmiszer-adalékanyagok uniós jegyzékének létrehozásával történő módosításáról (HL L 295., 2011.11.12., 1. o.).

(6) The EFSA Journal (2003) 14., 1–31. o., The effects of Nitrites/Nitrates on the Microbiological Safety of Meat Products (A nitritek/nitrátok által a húskészítmények mikrobiológiai biztonságára gyakorolt hatásról).

(7) A Bizottság 2010. május 25-i 2010/561/EU határozata a nitrit egyes húskészítményekhez történő hozzáadásával kapcsolatban Dánia által bejelentett nemzeti rendelkezésekről (HL L 247., 2010.9.21., 55. o.).

(8) A Bizottság 2010. március 25-i 257/2010/EU rendelete az élelmiszer-adalékanyagokról szóló 1333/2008/EK európai parlamenti és tanácsi rendelet szerint jóváhagyott élelmiszer-adalékanyagok újraértékelésére kidolgozott program létrehozásáról (HL L 80., 2010.3.26., 19. o.).